Igor Timko

Mgr. art. Igor Timko, ArtD. (* 5. september 1978, Košice) je slovenský spevák, textár a skladateľ, známy ako líder skupiny No Name. Je laureátom Krištáľového krídla 2016 v kategórii Rock Pop Jazz. So skupinou No Name je držiteľom mnohých hudobných ocenení vrátane sošiek Zlatého Slávika, ako aj desaťnásobným držiteľom Slavíka bez hranic, ocenenia pre najobľúbenejšieho slovenského interpreta v Česku. V roku 2019 mu bola udelená Cena Gejzdu Dusíka za úspešnú pôvodnú piesňovú tvorbu. Pôsobí aj ako pedagóg, je vyštudovaný ekonóm aj herec.

Kariéra 
Dňa 26. augusta 1996 Timko založil skupinu No Name spolu so svojimi bratmi Romanom a Ivanom a s Viliamom Gutrayom. V novembri toho roku No Name zvíťazila na 12. ročníku pesničkovej súťaže Košický zlatý poklad, kde uspeli so skladbou „Môj kamoš“, ktorej autorom bol Timko, vtedy ešte študent konzervatória. Víťazstvo skupine otvorilo dvere do hudobného priemyslu a zaistilo im priamu účasť na Bratislavskej lýre 1997. Neskôr sa ku skupine pridal Timkov najmladší súrodenec Dušan na gitare a Zoltán Sallai na klávesoch.

Debutový album s rovnomenným názvom No Name (1998) nedosiahol výrazný úspech, skupina napriek tomu dostala od vydavateľstva Universal Music druhú šancu.

Zlom nastal vydaním druhého albumu Počkám si na zázrak (2000), ktorý zaznamenal komerčný úspech vďaka singlom „Žily“, „Ty a tvoja sestra“ či „Ďakujem, že si“. Skladba „Ty a tvoja sestra“ nasadená do rádií v máji 1999 vyniesla skupinu do povedomia širokej verejnosti na Slovensku. V Česku sa skupina stala známou až singlom „Žily“.

Nasledovali úspešné albumy Oslávme si život (2001), Slová do tmy (2003), Čím to je (2005) a V rovnováhe (2008).

Po trojročnej prestávke kapela predstavila v roku 2011 nový štúdiový album s názvom Nový album. Pilotným singlom sa stala skladba „Ženušky“, duet Timka s Luciou Bílou.

V roku 2015 Timko stvárnil postavu Stepanova v muzikáli Móric Beňovský.

V júli 2017 vydali singel „Kto dokáže“ s Karlom Gottom. Skladba vyšla v troch verziách – v sprievode Symfonického orchestra Slovenského rozhlasu, v šansónovom klavírnom sprievode a v inštrumentálnej verzii.

Pri príležitosti stého výročia vzniku Československa, 24. októbra roku 2018, kapela predstavila skladbu „Ži... a nech žít“, naspievanú v slovenskej i českej verzii. Pieseň mala premiéru v českom i slovenskom éteri v ronvakom momente, keď presne o 15:30 zaznela vo vyselaní Slovenského aj Českého rozhlasu.

V roku 2021 skupina oslávila 25. výročie svojej existencie na hudobnej scéne. Pri tejto príležitosti vydali v deň výročia skladbu „Elity“, autorom textu je Timko.

Textár 
Timko je hlavný textár skupiny, píše však aj pre iných interpretov. Jeho texty sa vyznačujú poetickosťou, bývajú citované v knihách, spopularizované úryvky z nich sa objavujú ako návrhy tetovania či ako potlač na tričkách. Timko v nich spracováva rozličné spoločenské témy vrátane posmrtného života či potratov. Timkov autorský text k skladbe „Čím to je“ sa na Slovensku dostal do učebnice literárnej výchovy. Podľa Timka je úroveň textov piesní slovenských hudobných umelcov „oveľa vyššia než v zahraničí, kde množstvo interpretov len omieľa dookola tie isté štyri slová.“

Ocenenia 
Timko je laureátom Krištáľového krídla 2016 v kategórii Rock Pop Jazz. V roku 2019 mu bola udelená Cena Gejzdu Dusíka za úspešnú pôvodnú piesňovú tvorbu. V roku 2008 mu SOZA udelil Cenu za najúspešnejšie uvádzanie tvorby v zahraničí. So skupinou No Name je držiteľom množstva hudobných ocenení na Slovensku aj v Česku, kde desať rokov v rade (2008 – 2017) získali cenu Slavík bez hranic, ocenenie udeľované pre najobľúbenejšieho slovenského hudobného umelca v Česku.  V máji 2018 bola Timkovi a ostatným členom skupiny udelená Cena mesta Košice za prínos k popularizácii mesta.

Osobný život 
Timko je doktor umení. Je vyštudovaný divadelný herec aj ekonóm, vyštudoval Akadémiu umení v Banskej Bystrici, kde v roku 2018 dovŕšil aj doktorandské štúdium. Je tiež absolventom bakalárskeho štúdia na Podnikovohospodárskej fakulty Ekonomickej univerzity v Bratislave so sídlom v Košiciach. Pôsobí aj ako pedagóg na konzervatóriu v Košiciach, kde sám študoval, taktiež na katedre herectva banskobystrickej Akadémie umení. Od roku 2013 je tvárou ankety Zlatý Amos, ktorá každoročne oceňuje najlepšieho učiteľa na Slovensku. V logu ankety si Timkova kreslená podobizeň vymieňa pohľady s Jánom Amosom Komenským.

Je ženatý, manželka Silvia je prodekanka pre zubné lekárstvo. Majú dve deti, dcéru Ivanu a syna Jakuba. S rodinou žije v Košiciach.

Diskografia

Albumy

Štúdiové albumy

Koncertné, kompilácie

Referencie

Externé odkazy 

 Oficiálna webstránka 
 
 

No Name
Osobnosti z Košíc
Slovenskí speváci
Slovenskí popoví speváci
Slovenskí skladatelia modernej hudby
Držitelia Krištáľového krídla
Absolventi Akadémie umení v Banskej Bystrici
Absolventi Ekonomickej univerzity v Bratislave